钦定古今图书集成/明伦汇编/官常典/第140卷 > 鬷
## 钦定古今图书集成/明伦汇编/官常典/第140卷 > 鬷

帝舜封飂叔安裔子于鬷。

按《左传》昭公二十九年：秋，龙见于绛郊。魏献子问于
蔡墨曰：“‘吾闻之，虫莫知于龙，以其不生得也。谓之知，
信乎’？对曰：‘人实不知，非龙实知。古者畜龙，故国有豢
龙氏，有御龙氏’。献子曰：‘是二氏者，吾亦闻之，而不知
其故，是何谓也’？对曰：‘昔有飂叔安，有裔子曰董父，实
甚好龙，能求其耆，欲以饮食之，龙多归之，乃扰畜龙’”，
以服事帝舜，帝赐之姓曰董，氏曰豢龙，封诸鬷川，鬷
夷氏其后也。故帝舜氏世有畜龙。及有夏孔甲，扰于
有帝，帝赐之乘龙，河汉各二，各有雌雄。孔甲不能食，
而未获豢龙氏。有陶唐氏既衰，其后有刘累，学扰龙
于豢龙氏，以事孔甲，能饮食之。夏后嘉之，赐氏曰御
龙，以更《豕韦》之后。龙一雌死，潜醢以食夏后，夏后飨
之。既而使求之，惧而迁于鲁县，范氏其后也。《献子》曰：
“今何故无之？”对曰：“夫物，物有其官，官修其方，朝夕思
之，一日失职，则死及之。失官不食，官宿其业，其物乃
至，若泯弃之物，乃坻伏，郁湮不育，故有五行之官，是
谓五官，实列受氏姓，封为上公，祀为贵神。社稷五祀，
是尊是奉。木正曰句”芒，火正曰祝融，金正曰蓐收，水
正曰元冥，土正曰“后土。”龙，水物也，水官弃矣，故龙不
生得。

〈注〉飂，古国也。叔安其君名豢龙，官名。官有世功则以官氏。鬷、水上夷，皆董姓，更代也。以刘累代彭姓之豕韦，累寻迁鲁县。豕韦复国，至商而灭。累之后世，复承其国为豕韦氏，在襄二十四年。不能致龙，故惧迁鲁县，自贬退也。〈疏〉正义曰：传言“以更豕韦之后”，则豕韦是旧国，废其君，以刘累代之。《郑语》云：“祝融之后八姓，大彭、豕韦为商伯矣。”又云“彭姓，彭祖豕韦，则商灭之矣。”如彼文，豕韦之国，至商乃灭，于夏王孔甲之时，彭姓豕韦未全灭也。又下云“刘累惧而迁于鲁县”，明是累迁之后，豕韦复国，至商乃灭耳。襄二十四年传范宣子自言其祖“在夏为御龙氏，在商为豕韦氏。”则刘累子孙复封豕韦，杜迹其事，知累后世更复其国为豕韦氏也。

按《国语》郑史伯对桓公曰：“祝融能昭显天地之光明，
以生柔嘉材者也。”其后八姓于周，未有侯伯佐制物
于前代者，昆吾为夏伯矣，大彭、豕韦为商伯矣。当周
未有己姓，昆吾、苏、顾、温、董。董姓鬷夷豢龙，则夏灭之
矣；彭姓彭祖豕韦诸稽，则商灭之矣。秃姓舟人，则周
灭之矣。妘姓郐、路、偪阳，曹姓，邹、莒，皆为采卫，或在
王室，或在夷、翟，莫之数也。而又无令闻，必不兴矣。斟
姓无后，融之兴者，其在《芈姓》乎？

〈注〉大彭，陆终第三子曰篯，为彭姓，封于大彭，谓之彭祖。豕韦，彭姓之别封于豕韦者。殷衰，二国相继为商伯，其后世失道，殷复兴而灭之。鬷，董姓，己姓之别受氏为国者。飂叔安之裔子曰董父，以扰龙服事帝舜，赐姓曰董氏，曰豢龙，封之鬷川。当夏之兴，别封鬷夷于孔甲前而灭矣。

按《路史》：“帝颛顼高阳氏，姬姓，取胜奔氏，曰娽，生伯称、
卷章、季禺三人。卷章取梎水氏，曰娇，生犁及回。回食
于吴，是曰吴回。生陆终，取鬼方氏，曰嬇𣎜。三年生子
六人：曰樊，曰惠连，曰篯，曰求言，曰晏安，曰季连。”樊为
己姓，封昆吾。昆吾为夏伯，主其后裔。自臧而无譐，与
桀同灭顾、温、苏、扈、廖、董、诸、斟、祝产，皆己分也。廖有叔
安，异封于董，董甫以豢龙事虞，封于鬷川，别为鬷夷，
更为关龙。廖、董。关龙则夏灭之，鬷则商灭之。

===豢龙===鬷之别封为“豢龙。”

按《史记夏本纪》：“帝孔甲好方鬼神事，淫乱。夏后氏德
衰，诸侯畔之。天降龙二，有雌雄，孔甲不能食，未得豢
龙氏。陶唐既衰，其后有刘累，学扰龙于豢龙氏，以事
孔甲，孔甲赐之姓曰御龙氏。受豕韦之后，龙一雌死，
以食夏后，夏后使求，惧而迁去。”

〈注〉贾逵曰：“刘累之后，至商不绝，以代豕韦之后。祝融之后，封于豕韦。殷武丁灭之，以刘累之后代之。”

按《路史》，帝颛顼高阳氏，姬姓，取胜奔氏，曰娽，生伯称、
卷章、季禺三人。卷章取梎水氏，曰娇生犁及回，回食
于吴，是曰吴回，生陆终，取鬼方氏，曰嬇𣎜三年生子
六人，曰樊，曰惠连，曰篯，曰求言，曰晏安，曰季连。樊为
己姓，封昆吾。昆吾为夏伯主，其后裔自臧而无譐，与
桀同灭顾、温、苏、扈、廖、董诸、斟、祝产，皆己分也。廖有叔
安，异封于董，董甫以豢龙事虞封于鬷川，别为鬷夷，
更为关龙。廖、董、关龙，则夏灭之，鬷则商灭之。